劉阮洞
作者：吳師正
朝代：宋

paragraphs: 天台春煖蘭若馨，海榴噴血黄鳥鳴。
風晴雨霽洞天曉，畫屏有路遊人行。
劉郎阮郎剡溪客，結伴窮幽絕人迹。
洞口遙聞漱玉聲，日有飄英點溪碧。
捫蘿涉水前攀緣，瞥見勝景層巒巓。
夭桃瑤草蔓深谷，飛樓傑閣凌青煙。
潭上金橋跨龍背，綽約雙鸞飲潭水。
初疑帝子別瀟湘，珠珮珊珊移玉趾。
環姿瑋態躊躇久，熟視人間未嘗有。
羅幙深沈邀客留，胡麻爲飯椒漿酒。
問郎於此何當還，壺中景迥非塵寰。
客驚遽返覓閭里，子孫雖在皆重玄。
年華瞬息嗟浮世，往事分明如夢寐。
相與迴尋舊路非，亂山稠疊煙雲蔽。
我來躡屐觀遺蹤，松陰坐久曾不逢。
野僧相引下山宿，落霞斜日林梢紅。